Tvillingerne Rasmus og Silas er fyldt ni år, og de er heldigvis ikke så ofte syge længere, som da de var yngre. Presset på Jannie Dahl og hendes familie er lettet, men sådan var det ikke for bare få år siden.

»Jeg har haft ’ørebørn’, så når den ene blev syg, gik der nogle dage, og så blev den anden syge«, fortæller Jannie Dahl på vej over til legepladsen, der ligger mellem de lave etageejendomme i gule sten i Kastrup.

Det er en afslappet Jannie Dahl, Politiken møder på en grå eftermiddag i december. Rasmus har en aftale, men Silas har kammeraten Sebastian på besøg, så de to skal lige luftes på legepladsen, inden det bliver helt mørkt.